แบงก์รัฐยังดีฟิทช์ฯเชิดชูยกนิ้วเครดิต
ฟิทช์ฯ ให้เครดิตเอสเอ็มอีแบงก์ที่ AA+ จับตาหนี้เน่าพุ่ง
29 พ.ค. 2555

ฟิทช์ฯ ให้เครดิตเอสเอ็มอีแบงก์ที่ AA+ จับตาหนี้เน่าพุ่ง
ฟิทช์ เรทติ้งส์ ให้อันดับเครดิตธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่ระดับ AA+(tha) แนวโน้มมีเสถียรภาพ จากจุดแข็งในฐานะรัฐวิสาหกิจ แต่ขอให้จับตาผลกระทบในเชิงลบจากการที่ธนาคารมีลูกค้าหนี้ด้อยคุณภาพอยู่สูง รวมถึงเงินกองทุนที่ต่ำ
ฟิทช์ เรทติ้งส์ ยังให้อันดับเครดิตภายในประเทศระยะสั้นที่ “F1+(tha)” แก่เอสเอ็มอีแบงก์ โดยอันดับเครดิตของธนาคารพิจารณาถึงสถานะทางกฎหมายในฐานะรัฐวิสาหกิจ เนื่องจากการที่รัฐบาลเป็นผู้ถือหุ้นใหญ่ บทบาทหน้าที่ของธนาคารในการสนับสนุนนโยบายรัฐ ความสำคัญในเชิงกลยุทธ์และการให้การสนับสนุนทางการเงินและการควบคุมอย่างใกล้ชิดโดยรัฐบาล
ทั้งนี้ เอสเอ็มอีแบงก์มีบทบาทหน้าที่ชัดเจนในการช่วยพัฒนาและให้การสนับสนุนแก่กลุ่มผู้ประกอบการเอสเอ็มอีรายใหม่และรายที่ประสบปัญหาด้านการเงิน ซึ่งเป็นกลุ่มที่มีความเสี่ยงด้านเครดิตสูง สำหรับธนาคารพาณิชย์หากมีการปล่อยสินเชื่อหรือให้บริการทางการเงินอื่นๆ 
อย่างไรก็ตาม ธนาคารได้รับผลกระทบในเชิงลบจากการที่ธนาคารมีลูกค้าเป้าหมายที่อยู่ในกลุ่มที่มีคุณภาพด้อย และมีการบริหารและควบคุมความเสี่ยงที่ด้อยประสิทธิภาพ รวมทั้งมีระบบการกำกับดูแลกิจการที่ค่อนข้างอ่อนแอ